Analyse: Her er Lillehammers hemmelighet
Brett Cameron (27) scoret Lillehammers avgjørende 5 – 3 mål da de utlignet til 1 – 1 i kampseirer i NM-finalens best av syv kamper serie i Kristins hall torsdag. Foran kamp nummer tre med ventede 7000 tilskuere i CC Amfi i Hamar lørdag, topper fire utenlandske spillere Lillehammers interne statistikk over målpoeng (mål/målgivende pasninger) etter 11 kamper i sluttspillet: Kanadierne Brendan Ellis (2/11), Cameron (6/7), Stephan Vigier (6/6), David Morley (0/10). Jacob Lundell Noer (21) kommer på 5. plass. Vel å merke med flest mål av alle Lillehammers spillere. Unggutten har scoret syv mål i sluttspillet. Fredag ble han kåret til sesongens beste nykommer i Getligaen. Det kan virke misvisende, men har med antall spilte kamper å gjøre. Forrige sesong spilte han 21 seriekamper (4 mål) og 11 sluttspillkamper (3 mål). Det er et ubetydelig poeng, sammenlignet med det viktigste. I likhet med Martin Ellingsen, Fredrik Dahl, Mads Homdrom og Jonas Medby er han født i 1998. De kommer alle fra klekke-skolen for ishockeyspillere: NTG avdeling Lillehammer. Og de er ikke fyllkalk på Lillehammers finalelag; de spiller viktige roller. Jacob Lundell Noer er finalelagenes mest skudd/mål-effektive spiller med 31,8 prosent uttelling. Torsdag sto Fredrik Dahl for skuddet som Mads Homdrom styrte inn til 3 – 2 bak Storhamar-keeper Oskar Östlund. Sondre Bjerke (21) ble også kreditert målgivende pasning. Backen scoret sitt første sluttspill-mål (4 – 3) i finalekamp to. Han er Lillehammers beste pluss/minus-spiller (på isen ved forlengs/baklengsmål) i sluttspillet. Det var han også i seriespillet. Bjerke, opprinnelig fra «Talentfabrikken» Manglerud Star i Oslo, er født et par år før de fem nevnte, men har tre års videregående-ballast fra Lillehammer-skolens ishockeylinje. Samme sak med Christian Fosse (24), Emil Nyhus og 2. keeper Fredrik Johansson (26). Kun to av Lillehammers alle norske spillere denne sesongen, Patrick Ulriksen (28) og Simen Thoresen (26), har ikke gått på NTG. Brorparten er født og oppvokst på Lillehammer, Noer og Homdrom kommer fra Ski i Oppegård kommune. Kombinasjonen teoretisk allmennutdanning og praktisk ishockeyutdanning er med andre ord (nesten) gull verd for Lillehammer. NTG byr på en keepertrener som de «deler med» Lillehammer Ishockeyklubb, pluss fire heltids ansatte trenere. Blant andre tidligere landslagskaptein Åge Ellingsen (55), faren til nevnte Martin. Nordmann er trener for NHL-klubb Virksomheten lønner seg også stort sett for norsk ishockey. NHL-spiller Andreas Martinsen er tidligere NTG Lillehammer-elev. Eks NHL-proff Ole-Kristian Tollefsen likeså, og Kim Brandvold som er trener i NHL-klubben Boston Bruins. Til VM-oppkjøringen og treningskampene mot Latvia fredag kveld og lørdag har landslagssjef Petter Thoresen tatt ut keeperne Jonas Arntzen (svenske Leksand) og Henrik Holm (Stavanger), utespillerne Endre Medby (Frisk), Villiam Strøm (Stavanger) og Dennis Sveum – alle med NTG-fortid.
Årets nykommer Jacob Lundell Noer (21) og alle hans jevngamle lagkamerater fra ishockeylinjen på NTG vil være hemmeligheten bak suksessen, hvis Lillehammer skulle snyte favoritt Storhamar for NM-tittelen og vinne sin første kongepokal siden 1994.